’Husk, at der i dag er folkeafstemning om retsforbeholdet. Dit afstemningssted står på dit valgkort.’

Den besked – eller en tilsvarende – vil Roskilde og Odense kommuner sende i en sms til deres borgere i forbindelse med folkeafstemningen om retsforbeholdet. Sms'en skal minde borgerne om at stemme.

Kommunerne planlægger at sende sms’en på selve valgdagen d. 3. december, men det vil slet ikke få en effekt, siger forsker.

"Det er ikke eksperterne, der skal afgøre, hvad vi gør. Det er jo, hvad vi føler, der er det rigtige at gøre i Odense Kommune." Steen møller (k), medlem af odense kommunes valgbestyrelse

Kommuner har fået rapport om valg-sms'er

I forbindelse med Kommunalvalget i 2013 og Europaparlamentsvalget i 2014 undersøgte et hold forskere fra Københavns Universitet, om en sms-påmindelse kunne få flere til at stemme.

Det kunne det, men kun når sms’en kom inden valgdagen.

Læs også : Falsk valg-sms spreder sig

- Noget af det klareste resultat, vi har i alle vores undersøgelser, er, at de sms’er, der kommer ud på selve valgdagen, ikke har nogen effekt, men til gengæld er der en del større effekt på sms’er inden valgdagen, siger Jonas Hedegaard Hansen fra Københavns Universitet.

Roskilde genoverveje beslutning

Jonas Hedegaard Hansen er ph.d.-studerende ved Center for Valg og Partier og en af forskerne bag sms-undersøgelserne. Konklusionerne fra sms-undersøgelserne har forskerne ifølge Jonas Hedegaard Hansen sendt til alle landets kommuner.

Alligevel har Roskilde Kommunes økonomiudvalg netop vedtaget at sende en sms på valgdagen.

Læs også : Kampagner for at få flere til at stemme har virket

- Vores diskussion har ikke primært handlet om tidspunktet, men om at få indholdet i sms’en til at være neutralt, siger Joy Mogensen, borgmester i Roskilde (Soc.dem.), og fortsætter:

- Men med det, du fortæller mig nu, vil jeg vende det en ekstra gang med økonomiudvalget, om vi skal sende den en dag før eller flere dage før.

Odense: Eksperter skal ikke bestemme

Også Odense Kommune sender en sms på valgdagen. Det er valgbestyrelsen, der har truffet den beslutning.

Og den har de ikke tænkt sig at lave om; kommunen sender en sms 3. december.